เก็บภาษีไตรมาสแรกได้เกินเป้า2.7หมื่นล.
สศค.โชว์รายได้รัฐบาลไตรมาสแรกปี 2560 เก็บได้สูงกว่า เป้าหมาย 2.7 หมื่นล้าน
12 ม.ค. 2560

สศค.โชว์รายได้รัฐบาลไตรมาสแรกปี 2560 เก็บได้สูงกว่า เป้าหมาย 2.7 หมื่นล้าน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า การเก็บรายได้ของรัฐบาล 3 เดือนแรกของปีงบประมาณ 2560 สามารถเก็บได้ 5.52 แสนล้านบาทสูงกว่า เป้าหมาย 2.7 หมื่นล้านบาทหรือ 5.2% เนื่องจากการเก็บรายได้กรมสรรพากรเกินเป้าหมาย 2,000 ล้านบาท การนำส่งรายได้รัฐวิสาหกิจเกินเป้า 1.1 หมื่นล้านบาท ส่วนการเก็บภาษีของกรมสรรพสามิตต่ำกว่าเป้า 2,100 ล้านบาท เนื่องจากการเก็บภาษีในเดือน ธ.ค. 2559 เริ่มกลับมาเกินเป้า หลังจากที่สองเดือนก่อนหน้านั้นเก็บได้ต่ำกว่าเป้า และกรมศุลกากรเก็บภาษีได้ต่ำกว่าเป้า 5,000 ล้านบาท
นอกจากนี้ คลังยังอยู่ระหว่างการจัดงานเปิดตัวโครงการแก้ไขหนี้นอกระบบแบบบูรณาการในปลายเดือนนี้ โดยในงานคาดว่าจะมีการมอบใบอนุญาตประกอบธุรกิจปล่อยกู้พิโก ไฟแนนซ์ ที่ตอนนี้มี ผู้ยื่นเรื่องมาให้คลังพิจารณาแล้ว 16 ราย คาดว่าจะพิจารณาได้แล้วเสร็จในไม่ช้า เพราะเงื่อนไขไม่มากแค่เป็นนิติบุคล ทุนจดทะเบียนไม่ต่ำกว่า 5 ล้านบาท ผู้บริหารและกรรมการไม่มีประวัติเสียหายเป็นต้น
"คาดว่าภายในเดือนนี้กฎหมายห้ามคิดดอกเบี้ยเกินกำหนดจะมีผลบังคับใช้อย่างเป็นทางการ เพิ่มโทษจำคุกเจ้าหนี้นอกระบบซึ่งจะช่วยกดดันให้เจ้าหนี้นอกระบบกลับมาอยู่ในระบบมากขึ้น" นายกฤษฎา กล่าว